AĠĠORNAT: Se jerġa' jittella' s-Salib fil-Mellieħa
Imtella' Awwissu 19, 2020 - Aġġornata 19 Ta' Awwissu, 2020 2:56pm Is-Segretarju Parlamentari għas-Servizzi Finanzjarji u l-Ekonomija Diġitali, Clayton Bartolo qal li wara diskussjonijiet mal-Prim Ministru Robert Abela, ġie ffurmat li l-Għaqda tan-Nar Marija Bambina tal-Mellieħa tista' terġa' ttella' s-Salib f'postu. Dan wara li dalgħodu, l-Għaqda tan-Nar Marija Bambina tal-Mellieħa qalet li ġiet ordnata tniżżel is-salib li kien hemm fiż-żona tax-xagħra u li kien ilu hemm mill-Ġimgħa l-Kbira. Fuq Facebook, l-Għaqda qalet li din is-sena, is-salib kien tħalla hemm minħabba ċ-ċirkostanzi li ninsabu fihom u li kien ġest apprezzat minn ħafna nies. Qalet li huma kienu kostretti jneħħuh għaliex kellhom ordni biex iniżżluh permezz ta' nota ta' infurzar wara li daħal rapport minn xi ħadd li dejqu s-salib. Hija kitbet waqt li ma tistax tifhem kif seta' dejjaqhom is-salib, ma kellhiex triq oħra għajr li tobdi l-awtoritajiet konċernati. Intant is-Segretarju Parlamentari għas-Servizzi Finanzjarji u l-Ekonomija Diġitali, Clayton Bartolo qal li se jkun qed jgħin biex dan is-salib jerġa' jittella' f'postu. Qal li tradizzjonijiet li jagħtu wens f'dawn iż-żminijiet għandhom jibqgħu magħna. Il-Kunsilliera Lokali fil-Mellieħa f'isem il-Partit Nazzjonalista esprimew id-diżappunt tagħhom għal dak li ġara u talbu lill-awtoritajiet sabiex jagħtu permess biex din l-istruttura titħalla hemm temporanjament sakemm pajjiżna joħroġ minn din il-pandemija. Qalu li se jniedu petizzjoni online bil-għan li tiġi revokata din id-deciżjoni u jingħata permess biex jerġa' jitpoġġa dan is-salib f'din iż-żona. Aktar kmieni, id-Deputat Parlamentari Nazzjonalista Robert Cutajar flimkien mal-Kunsilliera nieda petizzjoni sabiex is-Salib jerġa' jitla'. Fuq Facebook, qal li tajjeb li l-Awtoritajiet ikunu ċari u jagħtu spjegazzjoni kif u għala waslu għad-deċiżjoni li jitneħħa s-Salib.